Moderne Mini nou elektries | Maroela Media
Leeubol laat kese snol
Twee vas vir R6,5 miljoen se kreef
Selfverdedigingsklas word prooi van diefstal
Foto's: Potch se eeu oue stasiegebou in puin gelê
Kolibrievoël breek rekord vir laagste liggaamstemperatuur
Indien jy al 'n moderne Mini onder hande gehad het, sal jy dit net op een manier kan opsom… opwindend. Die piepklein buksies boks ver bó hul gewigsklas. Dit is een van die min suksesvolle nostalgiese herlewingsprojekte.
Baie mense sal die bestuurservaring van 'n Mini in Ingels opsom as electrifying en nou is die Mini werklik electrified! Welkom aan die splinternuwe Mini Cooper SE. Dié Mini is 'n battery-aangedrewe elektriese voertuig.
Daar is 'n paar goed wat vir my beïndruk van die SE. Eerstens – dis net 'n Mini. Dit lyk nie soos 'n vlieënde piering nie. Dis 'n doodgewone tjor; mense wat dus nie weet waarvoor om te kyk nie, sal nie eers weet jou tjorrie ry met elektrisiteit nie. Tweedens is die fantastiese karakter waarvoor Mini bekend is, steeds daar. Elektriese voertuie het oombliklike krag, en trek soos 'n vuurpyl.
Ek het 'n 80 km-roete met die Mini in Johannesburg gery – 'n mengsel van snelweg en stadsverkeer. Ek het 16 kWh per 100 km gehandhaaf – lekker lig vir 'n elektriese voertuig. Dit beteken dat ek in werklikheid 203 km sal kan ry met die Mini; dan is hy heeltemal pap.
Die laai-infrastruktuur in Suid-Afrika is beslis besig om teen 'n goeie pas te vorder. Ek sou kon argumenteer dat indien 'n mens baie versigtig is, dit nou moontlik sou wees om met dié einste Mini Kaapstad te kon haal van Johannesburg af. 'n Mens kan op vinnige DC-laaiers 80% haal in 35 minute op 'n 50 kW-laaier. Daar is by verskeie BMW-, Nissan-, Porsche- en Jaguar Land Rover-handelaars laaiers. 'n Mens sal wel moet seker maak dat jy die regte kaart vir elkeen het. Gridcars se netwerk lyk ook al fantasties.
Verder is die ontwerp en die binneruim pure Mini. Die ritgehalte is vir my effe beter in die SE omdat hy so amper 300 kg swaarder is as 'n gewone Cooper S. Die SE bied 135 kW en 270 Nm. Van 0-100 km/h neem 7,3 sekondes en hy is elektronies beperk tot 150 km/h. Mini maak aanspraak op 'n reikafstand van 217 km onder optimale omstandighede.
Mini bied altyd puik bougehalte en 'n bitter sterk spesifikasievlak. Die Harman Kardon-klankstelsel in die Mini is uit die boonste rakke en 'n mens kan jou musiek terdeë geniet omdat die tjorrie so stil is.
Dit is maklik om die Mini op te som. Dis 'n fantastiese, stylvolle stadskarretjie. Die feit dat hy elektries is, neem die Mini na die volgende fase van sy lewensiklus. Ek is gek oor die tegnologie. Dit is 'n jammerte dat die elektriese voertuie duur is in Suid-Afrika, maar daai blaam lê ons ongelukkig op die regering se stoep.
Mini Cooper SE S 135 kW/270 Nm 17 kWh/100 km R642 000
Mini Cooper SE L 135 kW/270 Nm 17 kWh/100 km R722 000
Die reeks word gedek deur 'n 2 jaar/onbeperkte km-voertuig- en 8 jaar/100 000 km-battery-waarborg sowel as 'n 5 jaar/100 000 km- omvattende instandhoudingsplan.
Die Mini SE sal binnekort in vertoonlokale beskikbaar wees, en sal dán ook Suid-Afrika se bekostigbaarste elektriese voertuig wees.